Joernalis agter tralies oor Bolhuis-video’sDie private speurder Mike Bolhuis. (Foto: Facebook) Die joernalis Izak du Plessis is agter tralies nadat hy geweier het om twee “lasterlike” video’s oor die private ondersoeker Mike Bolhuis van sy aanlyn platforms te verwyder. Bolhuis het vroeër reeds ŉ lasbrief vir Du Plessis se inhegtenisneming bekom weens sy weiering om dit te doen. Die lasbrief is Donderdag deur lede van onder andere die Valke en die polisie se opsporingseenheid uitgevoer en Du Plessis is by ŉ inkopiesentrum in Mbombela, waar hy woon, in hegtenis geneem. Die twis tussen Bolhuis en Du Plessis spruit uit die plasing van twee spesifieke video’s en plasings op Du Plessis se nuuswebwerf, Nuuspod, sowel as op sy YouTube-kanaal wat volgens Bolhuis lasterlik is en op naamskending neerkom. In die video’s word aangevoer dat Bolhuis betaling van kliënte ontvang het, maar nie ŉ behoorlike diens aan hulle gelewer nie. Bolhuis se regsverteenwoordiger het Du Plessis vantevore skriftelik gemaan om die video’s te verwyder, maar hy het geweier. Die bekende private ondersoeker het hom daarna tot die hof gewend en ŉ bevel bekom om Du Plessis te dwing om die video’s te verwyder. Hy het dit nie gedoen nie. Die lasbrief vir sy inhegtenisneming het gevolg. Twee van die sogenaamde klaers in die video’s het Du Plessis glo self ook gevra om die video’s van die platforms te verwyder en hy het ook dié versoeke glo geweier. Hoewel bewerings in die video’s oor Bolhuis se dienste gemaak word, is daar glo nog met geen konkrete bewyse na vore gekom nie. In die video’s is daar onder andere beweer daar sou ŉ groepsgeding teen Bolhuis aanhangig gemaak word. Dit is nooit deurgevoer nie en geen verdere regstappe is gedoen nie. Geen sake teen Bolhuis is glo daaroor aanhangig gemaak nie en daar is na bewering ook geen dagvaarding daaroor teen hom uitgereik nie. Bolhuis voer aan die inligting in die video’s is vals en ongegrond. Die joernalis Izak du Plessis. (Foto: Facebook) Du Plessis het glo gesê dat hy nie die video’s gaan verwyder nie omdat dit oneties [vir hom as joernalis] sou wees om dit te doen. In ŉ stemboodskap wat hy aan iemand gestuur het, kan egter gehoor word hoe Du Plessis sê dat hy die video’s sál verwyder, en dadelik ook, mits Bolhuis ŉ ander persoon in ŉ onverwante saak vra om bepaalde inligting oor ŉ derde party van ŉ platform te verwyder. Dié party is glo ŉ vriendin van Du Plessis, maar het niks met die inhoud van die video’s waaroor die lasbrief bekom is, te doen nie. “Om die waarheid te sê, ek sal dit heeltemal delete dat dit non-existent is,” lui Du Plessis se boodskap. Du Plessis se weiering om aan die hofbevel gehoor te gee, het hom nou in die selle laat beland. Henk Frey, Du Plessis se regsverteenwoordiger, het bevestig dat sy kliënt Donderdag omstreeks 11:30 in Mbombela in hegtenis geneem is. Du Plessis was in aanhouding en is Vrydagoggend in die Nelspruit-streekhof op borgtog van R2 000 vrygelaat. Volgens Frey is die saak na die Brixton-polisiestasie oorgeplaas en hy moet Woensdag weer in die hof in Johannesburg verskyn. Frey sê Du Plessis is positief onder die omstandighede. Die video’s is intussen glo steeds nie verwyder nie en indien Du Plessis verder versuim om aan die hofbevel te voldoen, sal verdere regstappe volg, sê Bolhuis. Rakende die bewerings dat hy nie ŉ behoorlike diens gelewer het nie, sê Bolhuis daar is in alle gevalle bepaalde stappe wat gedoen kan word. “As iemand ŉ klagte het, teenoor enigiemand wat ŉ diens lewer, moet die korrekte protokol gevolg word. Stuur ŉ aanmaningsbrief. Kommunikeer. Bemiddel. Gaan deur ŉ siviele of strafregproses, maar moenie enigiets doen sonder al die feite nie.” Hy sê die sake kan nie op sosialemediaplatforms opgelos word nie en waarsku dat gerugte wat op hierdie manier versprei word, mense se lewens kan verwoes.